VEGA præsenterer

**AJ Tracey er morgendagens næste store grime-stjerne**

*En af grimescenens største stjerneskud AJ Tracey besøger Lille VEGA den 19. december. Den unge rapper får med et vanvittigt flow og bastunge flader gulvet til at gynge taktfast i den gamle sal.*

AJ Tracey har netop smidt sin femte ep på gaden, *Secure the Bag!,* hvor navne som JME, Denzel Curry og Craig David gæsteoptræder.

Bag kunstnernavnet AJ Tracey gemmer sig den 23-årige grime-musiker MC Ché Wolton Grant fra London. Han har siden 2011 produceret sine potente, tempofyldte grime tracks og udgav i 2012 sit debut mixtape *Didn´t Make the Cut*.   
  
AJ Tracey har været med til at manifestere den britiske undergrund på musikhitlisterne i Europa og USA. Han fik et shoutout fra den canadiske superstjerne Drake, der spåede den fremadstormende brite en gloværdig karriere. AJ Tracey tager den bastunge grime og skubber den i en mere klubbet retning. Det er kalejdoskopisk ordlege leveret med en fuldstændig krystalklar vokal.

Rapperen behersker alle de klassiske grime-dyder. Hans teknik er millimeter præcis, og han har en umiskendelig vild attitude. Numre som ”Naila” og ”Thiago Silva” har skaffet ham den mest anerkendte britiske grime-pris i form af en Rated Award for bedste upcoming artist.

Karrieren begyndte at tage fart, da den unge musiker optrådte i en række programmer på diverse pirat-radiostationer, og med udgivelsen af sin debut ep *The Front* i 2015 startede karrieren for alvor.

**Fakta om koncerten  
AJ Tracey​** (UK)   
Tirsdag den 19. december kl. 20.00  
Lille VEGA, Enghavevej 40, 1674 København V  
Billetpris 150 kr. + gebyr  
Billetsalget starter i dag via VEGA.dk og ticketmaster.dk